b'\n_START_ARTICLE_\nSvarog\n_START_SECTION_\nEtimologija\n_START_PARAGRAPH_\nIpatska kronika posebej potrjuje, da so Slovani s Svarogom imenovali nebo.Ime Svarog po Moszynskem izhaja iz sanskritskega korena svar v pomenu\xc2\xa0\xc2\xbbbliskanje, nebo, sonce\xc2\xab. Tudi po Petazzoniju je ime povezano s sanskritskimi besedami svar, surya (sonce), svarga (nebo). Swarga pomeni\xc2\xa0\xc2\xbbsijo\xc4\x8de, \xc5\xbeare\xc4\x8de nebo\xc2\xab. Martynav preko osetske pridevni\xc5\xa1ke kon\xc4\x8dnice -ak ali -ag in preko skitske pridevni\xc5\xa1ke kon\xc4\x8dnice -akos in -agos sklepa, da Svarog pomeni pridevnik s pomenom\xc2\xa0\xc2\xbbsijo\xc4\x8di\xc2\xab. P. Skok pa koren *svar povezuje z borbo, pa z gotskim swaran, ki pomeni\xc2\xa0\xc2\xbbgovoriti\xc2\xab.\n_START_SECTION_\nObstoj Svarogovega kulta\n_START_PARAGRAPH_\nV\xc4\x8dasih so raziskovalci o obstoju njegovega \xc4\x8da\xc5\xa1\xc4\x8denja dvomili; V. Pisani npr. meni, da Svarog sploh ni nikoli obstajal, da ga je na osnovi obstoja patronimi\xc4\x8dnih imen s pripono \xe2\x80\x93i\xc4\x8d skonstruiral avtor Ipatske kronike iz 13. stoletja. danes pa je vse bolj verjetno, da je njegovo \xc4\x8da\xc5\xa1\xc4\x8denje dejansko obstajalo.Svarog kot rusko bo\xc5\xbeanstvo je izrecno omenjen v Ipatski kroniki. \xc4\x8ce ime Svaro\xc5\xbei\xc4\x8d pomeni\xc2\xa0\xc2\xbbotrok Svaroga\xc2\xab, potem je bil Svarog poznan tudi med zahodnimi Slovani. Zdi se, da je v \xc4\x8de\xc5\xa1ki in slova\xc5\xa1ki demonologiji Svarog pre\xc5\xbeivel kot nadnaravni sokol in se kot ognjeni \xc5\xa1krat lahko spreminja v zra\xc4\x8dni vrtinec ter v razne \xc5\xbeivali.\n_START_SECTION_\nInterpretacije Svarogovih funkcij\n_START_PARAGRAPH_\nIpatska kronika iz 13. stoletja navaja, da je bil Svarog, ki ga ena\xc4\x8di z gr\xc5\xa1kim Hefajstom (Feosta), sprva vladar v Egiptu, na prestolu pa ga je nasledil sin Sonce (Helios), ki se imenuje Da\xc5\xbebog. Po tej kroniki je bil Svarog torej bolj dejavno bo\xc5\xbeanstvo. V \xc4\x8dasu njegove vladavine naj bi z neba padle kle\xc5\xa1\xc4\x8de in tako je z njim povezana ve\xc5\xa1\xc4\x8dina kova\xc5\xa1tva. Bil naj bi bog sonca, ognja in verjetno tudi doma\xc4\x8dega ognji\xc5\xa1\xc4\x8da. pomenljive so vzporednice s finskim kova\xc4\x8dem Ilmarinenom in z baltskim Teljavelisom, ki je skoval Sonce in ga dvignil na nebo. Pomembna je tudi vzporednica z Indro oziroma V\xc5\x97trahanom_NEWLINE_Svarog naj ne bi bil o\xc4\x8de sonca in ognja: iz ljudskega pripovedi\xc5\xa1tva namre\xc4\x8d vemo, da sta bila med Slovani tudi mesec in zvezda danica brat oziroma sestra soncu in ognju. Potemtakem bi lahko bila Svaro\xc5\xbei\xc4\x8dev (Svarogovih otrok) cela vrsta. Nekatere interpretacije Svaroga razlagajo kot brezdelnega boga stvarnika (deus otiosus).Svarog naj bi bil breztelesen nebe\xc5\xa1ki bog, tudi Ipatska kronika sporo\xc4\x8da, da so Slovani s Svarogom imenovali nebo. Zdi se, da je Svarog tudi najprimernej\xc5\xa1i nadomestek za nekdanjega indoevropskega Dyau Pater-ja, ki so ga predniki Slovanov morali poznati, in ki je bil verjetno zaradi iranskih vplivov pozabljen.\n_START_SECTION_\nAstronomsko ozadje kulta\n_START_PARAGRAPH_\nO astronomskem ozadju Svarogovega kulta ne obstaja soglasje. Na osnovi Ipatske kronike nekateri v Svarogu vidijo bo\xc5\xbeanstvo sonca. Po Jacobsonu je Svarog povezan s son\xc4\x8dnim Indro.  Po Moczynskem koren *swar pomeni tudi\xc2\xa0\xc2\xbbsonce\xc2\xab\xc2\xa0 Vendar so pogoste tudi razlage, ki Svaroga povezujejo z Mesecem. Na to napeljuje \xc5\xbee povezava z gr\xc5\xa1kim lunarnim Hefajstom.'